鄴中行
作者：梅堯臣
朝代：宋

paragraphs: 武帝初起銅雀臺，丕又建閣延七子。
日日臺上羣烏饑，峨峨七子宴且喜。
是時閣嚴人不通，雖有層梯誰可履。
公幹才俊或欺事，平視美人曾不起。
五官褊急猶且容，意使忿怒如有鬼。
自茲不得爲故人，輸作左校濱於死。
其餘數子安可存，紛然射去如流矢。
鳥烏聲樂臺轉高，各自畢逋誇疐尾。
而今撫卷跡已陳，唯有漳河舊流水。